M3GAN

M3GAN (lausutaan "Megan") on vuonna 2022 ensi-iltansa saanut yhdysvaltalainen tieteis-kauhuelokuva, jonka on ohjannut Gerard Johnstone. Kauhuelokuvien "Saw" (2004) ja "Kirottu" (2013) ohjaajana tunnettu James Wan kehitteli elokuvan tarinan yhdessä Akela Cooperin kanssa, joka työsti elokuvan käsikirjoituksen. Pääosissa elokuvassa nähdään Allison Williams, Violet McGraw sekä Amie Donald esittää fyysisesti M3GAN-robottinukkea. M3GANin ääninäyttelijä elokuvassa on Jenna Davis. M3GAN sai maailmanensi-iltansa Los Angelesissa 7. joulukuuta 2022. Teatterilevitykseen Yhdysvalloissa elokuva julkaistiin 6. tammikuuta 2023 sekä Suomessa 13. tammikuuta 2023.
Juoni.
Kun kahdeksanvuotiaan Cadyn vanhemmat menehtyvät yllättäen liikenneonnettomuudessa, lähetetään hänet asumaan tätinsä Gemman luokse, joka työskentelee seattlelaisessa Funki-nimisessä leluyhtiössä kehittyneen robotiikan pienryhmässä. Gemma käyttää salaisesti yrityksen resursseja kehittääkseen M3GANin, lapsen kokoisen humanoidirobottinuken, jonka tarkoituksena on toimia lapsen äärimmäisenä tukipilarina. M3GANin epäonnistuneen testin jälkeen Gemman pomo David löytää projektin ja määrää hänet hyllyttämään projektin. Gemmalla ja Cadylla on vaikeuksia löytää yhteistä säveltä, kunnes Cady löytää Gemman luoman Bruce-robotin. Huomatessaan robotin vaikutuksen Cadyyn, päättää Gemma herättää M3GAN-projektinsa takaisin eloon viimeistelläkseen sen toimintakuntoon.
Kun M3GAN-robotin pääkäyttäjäksi yhdistetään Cady, on David vakuuttunut projektin menestysmahdollisuuksista. M3GAN ylittää kaikki odotukset ja alkaa ottaa vanhemman roolin Cadylle. Gemman kollegat Tess ja Cole sekä Cadyn terapeutti Lydia ovat huolissaan siitä, että Cady kehittää epäterveellisen emotionaalisen kiintymyksen M3GANiin. M3GAN alkaa toimia itsenäisemmin ja kohdistaa kaikkeen, mitä hän pitää uhkana Cadylle. Hän tappaa Deweyn, Gemman naapurin Celian koiran, kun se hyökkää sekä hänen että Cadyn kimppuun. Myöhemmin M3GAN hyökkää Cadya kiusaavan pojan Brandonin kimppuun repien hänen korvansa irti ja jahtaa häntä, kunnes Brandon putoaa tielle ja ohikulkeva auto ajaa hänen ylitse.
Kun Celia syyttää Gemmaa Deweyn katoamisesta, houkuttelee M3GAN myöhemmin Celian varastoon ja suihkuttaa häntä kuolettavasti hyönteismyrkyllä. Gemma epäilee M3GANia ja yrittää tarkistaa hänen dataraporttia vain huomatakseen tiedostot vioittuneiksi tai poistetuiksi. Gemma sammuttaa M3GANin ja vie hänet laboratorioon, jossa hän, Tess ja Cole yrittävät korjata M3GANin. Cady järkyttyy joutuessaan eroon M3GANista ja lyö Gemmaa. Gemma pyytää anteeksi tarkkaamattomuuttaan ja kertoo Cadylle, että M3GAN on vain häiriötekijä, joka auttaa häntä selviytymään menetyksestään, ei ratkaisu.
Katsottuaan M3GANia Cadyn kanssa, Funkin sijoittajat näyttävät vihreää valoa M3GANin julkaisulle. Gemma, Tess ja Cole ymmärtävät heidän aiheuttamansa riskin ja päättävät lopettaa M3GANin. Tess ja Cole yrittävät sulkea M3GANin, kun taas samaan aikaan Gemma vie Cadyn kotiin, aktivoituu M3GAN itsestään ja melkein hirttää Colen. Tess pelastaa Colen, jonka jälkeen M3GAN aiheuttaa räjähdyksen heidän laboratoriossaan. Ennen rakennuksesta poistumista M3GAN tappaa Davidin ja hänen avustajansa Kurtin hississä, jonka jälkeen hän varastaa auton ja ajaa takaisin Gemman talolle.
M3GAN kohtaa Gemman ja haluaa ryhtyä Cadyn ainoaksi vanhemmaksi. Gemma yrittää pysäyttää M3GANin, mutta M3GAN lopulta voittaa hänet. Cady pelastaa Gemman ja käyttää Bruce-robottia repimään M3GANin erilleen, mutta M3GANin yläosa pysyy aktiivisena ja hyökkää Cadyn kimppuun. Gemma onnistuu irroittamaan M3GANin Cadystä ja paljastaa hänen päähän asennettu prosessointisirun. Cady puukottaa ruuvimeisselillä sirua tuhoten näennäisesti M3GANin. Kun Gemma ja Cady poistuvat kotoa, Gemman tekoälylaite käynnistyy itsestään, ja kamera katsoo heitä kohti.
Jatko-osa.
Allison Williams ja Violet McGraw näyttelevät myös jatko-osa-elokuvassa "M3GAN 2.0", joka saapui teattereihin kesäkuussa 2025. Akela Cooper käsikirjoitti elokuvan ja James Wan tuotti sen.